A Tanács 774/94/EK rendelete

(1994. március 29.)

a kiváló minőségű marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitására és kezelésére vonatkozó rendelkezésekről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel a Bizottság a GATT XXVIII. cikkének értelmében új vámengedményekről folytatott tárgyalásokat; mivel ezek a tárgyalások Argentína, Brazília, Kanada, Lengyelország, Svédország és Uruguay esetében megállapodásokhoz vezettek; mivel ezeket a megállapodásokat az 1993. december 20-i tanácsi határozat [1] jóváhagyta;

mivel a szóban forgó megállapodások bizonyos feltételek mellett 1994. január 1-jétől kezdődően a 02013000, 02023090, 02061095, valamint a 02062991 KN-kód alá tartozó kiváló minőségű marhahús, a 02031913 és a 02032915 KN-kód alá tartozó sertéshús, a 02074110, 02074141, 02074171, 02074210, 02074211 és a 02074271 KN-kód alá tartozó baromfihús, az 10011000 és az 10019099 KN-kód alá tartozó búza és kétszeres, továbbá a 23023010, 23023090, 23034010 és a 23034020 KN-kód alá tartozó korpa, korpás liszt és más maradékok esetében éves vámkontingensek megnyitásáról rendelkeznek; mivel ebből következően a fenti kontingenseket 1994. január 1-jei hatállyal meg kell nyitni;

mivel a szóban forgó megállapodások határozatlan időre szólnak; mivel ezért ezeket a kontingenseket az ésszerűség és hatékonyság érdekében több évre kell megnyitni;

mivel helyénvalónak bizonyulhat egy olyan rendszer bevezetése, amely a termékek jellegét, eredetét és származását garantálja; mivel ennek érdekében az új vámengedmények keretében történő behozatalra szükség esetén eredetiségigazolás bemutatása írható elő;

mivel helyénvaló lehet ezeket a behozatalokat a Közösség piacán kialakuló igényektől függően az egész évre elosztani; mivel ennek érdekében helyénvaló lehet egy, a kontingensek felhasználását behozatali engedély bemutatásához kötő rendszer bevezetése;

mivel a Tanácsnak a fent említett megállapodásokra vonatkozó jóváhagyása a kukoricán és rizsen kívüli gabonafélék rostálással, őrléssel vagy egyéb művelettel nyert korpájának, korpás lisztjének és más maradékának behozataláról, továbbá a vám- és statisztikai nómenklatúráról, valamint a közös vámtarifáról szóló 2658/87/EGK rendelet módosításáról szóló, 1988. március 28-i 1058/88/EGK tanácsi rendeletet [2] feleslegessé teszi; mivel ennélfogva az említett rendeletet hatályon kívül kell helyezni;

mivel az e rendelet alkalmazására vonatkozó részletes szabályokat és különösen a kontingensek hatékony kezelésére vonatkozó rendelkezéseket a marha- és borjúhús piacának közös szervezéséről szóló, 1968. június 27-i 805/68/EGK rendelet [3] 27. cikkében, illetve a kontingensek megnyitásával érintett piacok közös szervezéséről szóló egyéb rendeletek megfelelő cikkeiben megállapított eljárásnak megfelelően kell elfogadni;

mivel a mezőgazdasági termékekre alkalmazott közös vámtarifa szerinti nómenklatúra kiigazítására vonatkozó eljárásról szóló, 1979. február 5-i 234/79/EGK tanácsi rendelet [4], valamint a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendelet [5] már úgy rendelkezik, hogy a Bizottság elvégezheti e rendeletet illetően azokat a technikai jellegű módosításokat éskiigazításokat, amelyek a Kombinált Nómenklatúra és a TARIC-kódok változásainak következtében szükségesek; mivel a Tanács által elfogadott, a kontingensek mennyiségére és egyéb, a kontingensekkel kapcsolatos követelményekre vonatkozó kiigazítások szintén azzal járnak, hogy e rendelet módosítását is el kell végezni; mivel az egyszerűsítés érdekében rendelkezni kell arról, hogy a Bizottság a 805/68/EGK rendelet 27. cikkében, illetve a többi, fent említett rendelet megfelelő cikkeiben megállapított eljárásnak megfelelően elvégezhesse ezen rendelet ilyen jellegű módosításait és kiigazításait,

ELFOGADTA EZT A RENDELETET:

1. cikk

(1) Terméksúlyban kifejezett, összesen 18000 tonna éves közösségi vámkontingens megnyitására kerül sor a 0201 és a 0202 KN-kód alá tartozó kiváló minőségű friss, hűtött vagy fagyasztott marhahúsra, valamint a 02061095 és a 02062991 KN-kód alá tartozó termékekre.

(2) E kontingensen belül a közös vámtarifa alkalmazandó vámtétele 20 %, a változó lefölözés mértéke pedig 0 %.

2. cikk

(1) Összesen évi 7000 tonna közösségi vámkontingens megnyitására kerül sor a 02031913 és a 02032915 KN-kód alá tartozó friss, hűtött vagy fagyasztott sertéshúsra.

(2) E kontingensen belül a változó lefölözés mértéke 0 %.

3. cikk

(1) Összesen évi 15500 tonna közösségi vámkontingens megnyitására kerül sor a 02074110, 02074141 és a 02074171 KN-kód alá tartozó baromfihúsra.

(2) E kontingensen belül a változó lefölözés mértéke 0 %.

4. cikk

(1) Összesen évi 2500 tonna közösségi vámkontingens megnyitására kerül sor a 02074210, 02074211 és a 02074271 KN-kód alá tartozó pulykahúsra.

(2) E kontingensen belül a változó lefölözés mértéke 0 %.

5. cikk

(1) Összesen évi 300000 tonna közösségi vámkontingens megnyitására kerül sor az 10011000 és az 10019099 KN-kód alá tartozó minőségi búzára.

(2) E kontingensen belül a változó lefölözés mértéke 0 %.

6. cikk

(1) Összesen évi 475000 tonna közösségi vámkontingens megnyitására kerül sor a 23023010, 23023090, 23024010 és a 23024090 KN-kód alá tartozó, a kukoricán és rizsen kívüli gabonafélék korpájára, korpás lisztjére és más maradékára.

(2) E kontingensen belül a változó lefölözés mértéke 0 %. A közös vámtarifa alkalmazandó vámtétele tonnánként 40,80 ECU a 23023010 és a 23024010 KN-kód alá tartozó termékek, tonnánként 83,40 ECU a 23023090 KN-kód alá tartozó termékek és tonnánként 83,00 ECU a 23024090 KN-kód alá tartozó termékek esetében.

7. cikk

Az e rendelet alkalmazására vonatkozó részletes szabályokat, valamint, értelemszerűen:

a) a termék jellegét, eredetét és származását garantáló rendelkezéseket;

b) az a) pontban említett garanciák igazolására alkalmas dokumentumok elismerésével kapcsolatos rendelkezéseket; és

c) a behozatali engedélyek kiadásának feltételeit és azok érvényességi idejét

a 805/68/EGK rendelet 27. cikkében, illetve az adott piac közös szervezéséről szóló egyéb rendeletek megfelelő cikkeiben megállapított eljárásnak megfelelőn kell meghatározni.

8. cikk

Amennyiben a Tanács úgy dönt, hogy kiigazítja a kontingensek mennyiségi tételeit és egyéb feltételeit, különösen azon határozatában, amelyben egy vagy több harmadik állammal kötött megállapodást hagy jóvá, az e rendeletre ebből következő kiigazításokat a 805/68/EGK rendelet 27. cikkében, illetve az adott piac közös szervezéséről szóló egyéb rendeletek megfelelő cikkeiben megállapított eljárásnak megfelelően kell elfogadni.

9. cikk

Az 1058/88/EGK rendelet hatályát veszti.

10. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1994. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. március 29-én.

a Tanács részéről

az elnök

G. Moraitis

[1] HL L 47., 1994.2.18., 1. o.

[2] HL L 104., 1988.4.23., 1. o.

[3] HL L 148., 1968.6.28., 24. o. A legutóbb a 3611/93/EGK rendelettel (HL L 328., 1993.12.29., 7. o.) módosított rendelet.

[4] HL L 34., 1979.2.9., 2. o. A legutóbb a 3209/89/EGK rendelettel (HL L 312., 1989.10.27., 5. o.) módosított rendelet.

[5] HL L 256., 1987.9.7., 1. o. A legutóbb az 534/94/EK bizottsági rendelettel (HL L 68., 1994.3.11., 5. o.). módosított rendelet.

--------------------------------------------------